Այնուհետեւ ան հրաւիրեց Առաջնորդ Սրբազան Հայրը՝ կատարելու համար ՀՄԸՄ-ի 100-ամեակին նուիրուած յուշաքարի բացումը։ Սրբազան հայրը Տէրունական աղօթքով օրհնեց զետեղուած յուշաքարը, ապա իր սրտի խօսքը արտասանեց ըսելով, որ այսօր յուզումնախառն զգացումներով կը վերադառնանք այս տարածաշրջանը, որ կը կոչուի բանակավայր: Ան Սուրիոյ տագնապի ընթացքին վերածուեցաւ վաւերական բանակավայրի եւ այսօր, վերադարձուելէ ետք ՀՄԸՄ-ին, որպէս դաստիարակչական, կրթական, մշակութային, մարզական, ազգային եւ գաղափարական դաստիարակութեան վայր կը վերաբանայ իր դռները մեր նոր սերունդին դիմաց։ Ապա դիտել տուաւ, որ ՀՄԸՄ-ը սովորական միութիւն մը չէ, այլ դպրոց մը` որ ինքզինք գերազանցած է երբ հարիւրէ աւելի մասնաճիւղեր բացած է աշխարհի բոլոր անկիւններուն մէջ։ Դպրոց մը, որ կը պատրաստէ հայ արի նոր սերունդ, կը պատրաստէ կարգապահ սերունդ, կը պատրաստէ ազգին, եկեղեցւոյ, հայրենիքին, մշակոյթին եւ լեզուին նուիրուող այն անձնուրաց երիտասարդները, որոնք իրենց կեանքի ընթացքին այս աշխարհի թոհ ու բոհին մէջ կը մնան հայութեամբ շնչող երիտասարդներ- երիտասարդուհիներ, այլեւ ու մանաւանդ` քոյրեր եւ եղբայրներ։ Սրբազան հայրը ողջունեց բանակավայրի 100-ամեակի այս նախաձեռնութիւնը, 100-ամեակի սերունդը, ապա շնորհաւորեց ներկաները Ս. Աստուածածնայ Վերափոխման տօնին առիթով։